KIRJALLINEN KYSYMYS E-0153/00 esittäjä(t): Alonso Puerta (GUE/NGL) komissiolle. Maantieliikenteen vapaan liikkuvuuden esteet Ranskan rajoilla.



Virallinen lehti nro 303 E , 24/10/2000 s. 0150 - 0151



KIRJALLINEN KYSYMYS E-0153/00 esittäjä(t): Alonso Puerta (GUE/NGL) komissiolle (31. tammikuuta 2000) Aihe: Maantieliikenteen vapaan liikkuvuuden esteet Ranskan rajoilla Ranskan maantiekuljetusalan työnantajajärjestöt järjestivät 10.12. tammikuuta 2000 tiesulkuja Espanjan, Italian, Saksan ja Belgian rajoilla sekä Britannian yhteyssatamissa protestina 35 tunnin työviikosta annettua lakia ja dieselöljyn hinnannousua vastaan. Tammikuu on yleensä Espanjan hedelmien ja kasvisten viennin vilkkaimpia kuukausia: maanteitse Ranskan rajojen yli tapahtuvan viennin arvo on arviolta 6 000 miljoonaa pesetaa päivässä. Tiesulut saattavat lisäksi lähipäivinä aiheuttaa ylitarjontaa ja hintojen romahduksen Euroopan markkinoilla. Mitä toimia komissio on nämä seikat huomioon ottaen toteuttanut tai aikoo toteuttaa varmistaakseen, voimassa olevien sääntöjen mukaisesti, että Ranskan valtio korvaa vienti- ja kuljetusliikkeille niiden kärsimät tappiot ja että tämä tehdään pikaisesti, asianmukaisesti sekä oikeassa suhteessa aiheutuneisiin haittoihin ja vahinkoihin nähden? Mihin uusiin toimiin komissio voisi ryhtyä taatakseen vastaisuudessa vapaan liikkuvuuden palauttamisen Ranskan tapauksen kaltaisissa olosuhteissa? Frederik Bolkesteinin komission puolesta antama vastaus (16. maaliskuuta 2000) Arvoisa parlamentin jäsen on halunnut kiinnittää komission huomion niihin merkittäviin taloudellisiin seurauksiin, joita ranskalaisten tavarankuljettajien 9.12. tammikuuta 2000 maan rajoille järjestämät tiesulut aiheuttivat hedelmä- ja vihannesalalla toimiville yhteisön yrityksille. Komissio haluaisi tässä yhteydessä korostaa, että tavaroiden vapaan liikkuvuuden palauttamiseksi mahdollisimman pian ja näin ollen yhteisön taloudellisille toimijoille aiheutuneiden vahinkojen minimoimiseksi komissio on päättänyt panna täytäntöön sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7 päivänä joulukuuta 1998 annetussa neuvoston asetuksessa (EY) N:o 2679/98(1) olevat säännökset. Ranskan viranomaisille lähetettiin 10. tammikuuta 2000 kyseisen asetuksen 3 artiklan mukainen tiedonsaantipyyntö. Siinä pyydettiin Ranskan viranomaisia ilmoittamaan komissiolle toimenpiteistä, johin on ryhdytty tavaroiden vapaan liikkuvuuden palauttamiseksi ennalleen. Ranskan viranomaiset ilmoittivat komissiolle vastauksessaan 12. tammikuuta 2000 tiedot kaikista toimenpiteistä, joihin oli ryhdytty vapaan liikkuvuuden palauttamiseksi ennalleen. Viranomaiset täsmensivät myös pyrkivänsä suojelemaan niiden jäsenvaltioiden kansalaisten etuja, jotka ovat joutuneet kärsimään tiesuluista. Ranskan sisäministeri on tästä syystä vaatinut, että yleisestä järjestyksestä vastaavat tahot ryhtyvät toimenpiteisiin, jotta mahdollisia vahingonkorvausanomuksia voidaan myöhemmin käsitellä. Komissio haluaa tässä yhteydessä muistuttaa, että yhteisön oikeuden mukaisesti on jäsenvaltioiden asia huolehtia niiden toimijoiden vahingonkorvauksista, joiden EY:n perustamissopimuksen 28 artiklan (entisen 30 artiklan) mukaisia oikeuksia on loukattu. (1) EYVL L 337, 12.12.1998.